钦定古今图书集成/理学汇编/文学典/第096卷 > 刘溥〈苏平 苏正 沈愚 王淮 晏铎 邹亮 蒋忠 王贞庆〉
## 钦定古今图书集成/理学汇编/文学典/第096卷 > 刘溥〈苏平 苏正 沈愚 王淮 晏铎 邹亮 蒋忠 王贞庆〉

按《明外史》本传：“溥字原博，长洲人。祖彦、父士宾，皆以
医得官。溥八岁赋《沟水》诗，时目为圣童。长侍祖父游
两京，研究经史，兼通天文历数。宣德时，以文学征，有
言其善医者，授惠民局副使。正统末，京师牛产子，五
足一生于项，蹄上出。溥占之曰：‘此小人在上，四裔侵
陵象也’。寻有土木之变。用久次，调太医院吏目，耻以”
医自名，日吟咏为事。其诗初学《西昆》，后更奇纵，与汤
引𪟝、苏平、苏正、沈愚、王淮、晏铎、邹亮、蒋忠、王贞庆号
“景泰十才子”，溥为主盟。引𪟝尤自豪，然遇溥辄服。平
字秉衡，弟正，字秉贞，海宁人，兄弟并以布衣终。愚字
通理，昆山人，业医终其身。淮字柏源，慈谿人，长身美
髯。尝与引𪟝遇于湖州慈感寺，征青陵台事，各得其
二。淮掀髯曰：“君止是乎？”复举其一，历历口诵无所遗，
引𪟝大叹服。铎，字振之，富顺人。由庶吉士授御史，历
按两畿、山东，所至有声。坐言事谪上高典史。邻境寇
发，官兵不能讨，铎捕灭之，归所掠于民。亮，字克明，长
洲人。用况锺荐，擢吏部司务，迁御史。忠，字主忠，仪真
人，徙居句容。贞庆字善甫，驸马都尉宁子也。折节好
士，有诗名，时称“金粟公子。”

按《吴中往哲记》：“刘草宪先生原溥，为人气高，诗亦豪
放。为御医，在都下，每观人诗，未尝有惬意之作。俯视
一时骚坛之士，若培𪣻焉。心所弗盈，虽唐宋古人，亦
攻论不借。与郭登、汤引绩同称吟豪。”

按《列朝诗集》：平字秉衡，海宁人。永乐中举贤良方正
不就，与其弟正俱在景泰十才子之列。少时作绣鞋
诗，人呼为“苏绣鞋”，今委巷间犹传之。秉衡论诗甚严，
尝言：“宋一代今体诗仅王禹玉《元夕》一章仿佛唐人。
犹惜其落句‘沾’字不谐，欲改为《陪高青丘诗二千首》，
近体止取《吴女诵经》一首，然于时好事者刺取某某”
八字管定。《雪溪律诗》云：“禁是莫能为”也。盖与许洞诗
僧事相类云。

按《列朝诗集》：正字秉贞，平之弟。少从修撰张洪习举
子业，已而弃去，与其兄游京师，并有诗名。还家教授，
弟子甚众。张宁、祝淇，其高弟也。又有苏忠秉直，亦能
诗。

按《列朝诗集》，愚字通理，昆山人。父方，清修好学，积书
数千卷，皆亲点校。通理博涉百氏，以诗名吴下，与刘
溥诸人称“十才子。”善行草，晓音律，诗馀乐府，传播人
口。或劝之仕，曰：“非吾笼络中物也。”敛迹不出，业医授
徒以终其身。有《筼籁》《吴歈》二集。弟鲁，字诚学，专攻古
学，为文闳博，一时称为作者。

按《苏州府志》：“愚字通理，号崆峒生，昆山人。父方，业医，
隐居数椽，积书千卷，皆亲点校，以训子孙。愚承家学，
以诗名，与刘溥诸人称十才子。所著有《筼籁》《吴歈》二
集。善行草，晓音律，诗馀乐府，播传人口。或劝之仕，不
答。尝雪夜赋一绝云：‘瓦炉温酒夜灯前，纸帐梅花伴
鹤眠。不似玉堂金马客，五更风雪去朝天’。其志趣可”
见矣。雅慕先贤刘龙洲行谊，谒其墓，以诗吊之，并集
其遗稿暨宋、元名士诗文若干为一帙，题曰《怀贤录》。
年六十九卒。弟鲁，字诚学，号元谷子。宣德壬子尝应
试，以被发跣足为耻，竟弃去。构屋数椽，积书千卷，以
春秋指授学者。专工古文词，一时碑板制作，咸出其

也。

按《宁波府志》：“淮字柏源，长身美髯，仪貌秀整，博极群
书，考索详密。锦衣指挥汤引𪟝亦以博览善辩名。一
日，遇于湖州之慈感寺，对语移日不相下。及语青陵
台事，淮曰：‘青陵台有三，而引𪟝祗得其二’。淮历历口
诵无所遗。引𪟝叹服。翌日，谓知府岳璿曰：‘柏源行秘
书也’。”淮平生好作歌，下笔辄数十韵，造语奇丽，擅名
江湖间。同邑都宪张楷尝以诗赠之，有“长驱文阵冲
韩壁，高立诗标上李坛”之语。年八十而卒。所著有《大
愧稿》，藏于家。

按《列朝诗集》：“亮字克明，长洲人。少善为文，援毫无停
思。轻侠无行。尝薄游，为人所击。周文襄爱其才，训诫
之。乃折节好学，为名儒。正统初，用郡守况锺荐，擢吏
部司务，迁监察御史。酷嗜书，积至千馀卷，手自钞录
仇较，撰《诗宗韵海》，未就。克明与汤引𪟝诸人共集。汤
豪伉不可一世，克明每气陵之，已而相折，又相好也。”
诗为刘原博所推，时称“十才”子，克明与焉。

按《列朝诗集》，忠字主忠，仪真人，徙句容，太医院判，谥
恭靖，用文之子也。与其兄主孝皆有诗名，与苏平、沈
愚唱和，有名于时。当时所称景泰十才子者，吴下刘
溥、中都汤引𪟝、昆山沈愚、海昌苏平、苏正、西蜀晏铎、
四明王淮，其三人为主忠兄弟戚里王贞庆善甫，或
云洞庭徐震叔重也。昆山陆绅《题苏秉衡雪溪渔唱
集》云：“雪溪所与交游，如金粟公子蒋淮南及吾崑沈
倥侗，俱有盛名。集中称‘沈愚’”者倥侗，“‘主忠’者淮南也。
每卷之前题‘戚里王贞庆善甫’者，金粟也。观此，则淮
南、金粟在十才子之列无疑矣。”